Pasgebore baba langs pad gevindArgieffoto ŉ Pasgebore babaseuntjie is Dinsdagnag langs ŉ pad in Blok KK in Soshanguve, noord van Pretoria, gevind. Konst. Herman Moremi, woordvoerder van die polisie, het gesê ŉ voetganger het omstreeks 23:00 gehoor hoe die baba huil en ondersoek ingestel. Hy het die seuntjie gevind waar hy in ŉ kombers toegedraai langs die pad gelê het en die polisie ontbied. Volgens Moremi was die seuntjie nie beseer nie, maar is hy na ŉ hospitaal geneem om deur dokters ondersoek te word. “Die polisie het ŉ saak van kinderverwaarlosing aanhangig gemaak en is op soek na die ma van die kind,” het hy gesê. Hy het gesê enigiemand met meer inligting word versoek om kapt. Biloane by 071 111 8755 te skakel.